65. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 366 της 28 Απρ./3 Μαΐου 1966 (ΦΕΚ Α΄ 97)  Περί της νοσοκομειακής και εξωνοσοκομειακής περιθάλψεως των εν ενεργεία αστυνομικών υπαλλήλων.  Έχοντες υπ’ όψει τας διατάξεις των άρθρ. 2 και 6 του Νόμ. 4501/1966 «περί της ιατρικής, φαρμακευτικής και νοσοκομειακής περιθάλψεως των εν ενεργεία ανδρών των Σωμάτων Ασφαλείας» (ΦΕΚ 47 της 5.3.1966) και την υπ’ αριθ. 321/1966 γνωμοδότησιν του Συμβουλίου Επικρατείας, προτάσει του επί της Δημοσίας Τάξεως Υπουργού, απεφασίσαμεν και διατάσσομεν: Άρθρ.1.-Αι παρακλινικαί εξετάσεις και ειδικαί θεραπείαι των αστυνομικών υπαλλήλων, ως εξωτερικών ασθενών, ενεργούνται κατά τα ισχύοντα δια τους λοιπούς δημοσίους υπαλλήλους επί πλέον δε και εις τα ειδικά ιατρεία της Υγειονομικής Υπηρεσίας Αστυνομίας Πόλεων. Άρθρ.2.-Η διαπίστωσις της ανάγκης της εξωνοσοκομειακής περιθάλψεως ενεργείται υπό των Υγειονομικών Αξιωματικών Αστυνομίας Πόλεων. Επί περιπτώσεων, καθ’ άς ο ασθενής ευρίσκεται μακράν της περιφερείας της τέως Διοικήσεως Πρωτευούσης και των πόλεων Πατρών-Κερκύρας, ως και όταν δι’ οιονδήποτε έτερον σοβαρόν λόγον είναι αδύνατος ή προφανώς δυσχερής η επίσκεψις του Υγειονομικού Αξιωματικού Αστυνομίας Πόλεων, ενώ η σοβαρότης της νόσου επιβάλλει την άμεσον επέμβασιν ιατρού, η διαπίστωσις της ανάγκης γίνεται υπό ιδιωτών ιατρών. Εις τας εξαιρετικάς αυτάς περιπτώσεις ενημερούται ο αρμόδιος ιατρός του Δημοσίου, όστις προβαίνει εις σχετικόν έλεγχον, προς δε ενημερούται η Υγειονομική Υπηρεσία Αστυνομίας Πόλεων. Άρθρ.3.-Δια τους αστυνομικούς υπαλλήλους αρμόδιαι τυγχάνουσιν αι οικείαι Αστυνομικαί Υγειονομικαί Επιτροπαί, αντί των δια τους λοιπούς δημοσίους υπαλλήλους προβλεπομένων Πρωτοβαθμίων Υγειονομικών Επιτροπών. Άρθρ.4.-Η οίκοι και η εν Νοσοκομείω ή εν Ιδιωτική Κλινική νοσηλεία των αστυνομικών υπαλλήλων δεν δύναται να υπερβή τα όρια, τα καθοριζόμενα υπό του Οργανισμού του Σώματος Αστυνομίας Πόλεων. Άρθρ.5.-1.Εις περιπτώσεις, καθ’ άς θεράπων ιατρός τυγχάνει Υγειονομικός Αξιωματικός, αι εντολαί τούτου δεν υπόκεινται εις έγκρισιν ελεγκτού. 2.Εις περιπτώσεις, καθ’ ας, αστυνομικός υπάλληλος, λόγω κατεπειγούσης ανάγκης, εισάγεται εις Νοσοκομείον ή Ιδιωτικήν Κλινικήν, εκτός περιφερείας τέως Διοικήσεως Πρωτευούσης και των πόλεων Πατρών-Κερκύρας, η διαπίστωσις της τοιαύτης ανάγκης γίνεται βάσει γνωματεύσεως ιατρού του Δημοσίου. Εις τας περιπτώσεις ταύτας ενημερούται η Υγειονομική Υπηρεσία Αστυνομίας Πόλεων. Εις τον αυτόν επί της Δημοσίας Τάξεως Υπουργόν, ανατίθεμεν την δημοσίευσιν και εκτέλεσιν του παρόντος Δ/τος.   